Tooma kirik (Leipzig)

Leipzigi Tooma kirik (Thomaskirche) on luterlik kirik Saksamaal Leipzigis, koos Nikolai kirikuga üks Leipzigi kahest peakirikust. Tooma kirik on eelkõige tuntud kui Johann Sebastian Bachi kunagine töökoht ja maailmakuulsa Thomanerchor'i kodukirik.

Ajalugu 
Praeguse Tooma kiriku asemel oli kirik kindlasti juba 12. sajandil. Arheoloogiliste väljakaevamiste käigus on leitud jälgi romaani stiilis hoonest. Aastatel 1212–1222 muutis Meißeni markkrahv Dietrich varasema ehitise Augustinuse ordu Püha Toomase kloostri kirikuks. Kloostrist kujunes hiljem Leipzigi Ülikool (asutatud 1409. aastal). Kloostrihooned lammutati 1541. aastal pärast kloostri tegevuse lõpetamist. Väidetavalt andis minnesinger Heinrich von Morungen Püha Toomase kloostrisse minnes kloostrile püha Toomase reliikvia, mille ta oli toonud kaasa Indiast.

1355. aastal muudeti kiriku romaani stiilis kooriruum gooti stiilis kooriruumiks. Pärast seda, kui Maagimäestikust leiti hõbedat ja Leipzigi elanikkond muutus jõukamaks, lammutati kiriku romaani stiilis lööv ja selle asemele ehitati aastatel 1482–1496 praegune hilisgooti stiilis kodakirik. Välja vahetati ka altar, kuid selle, 1495. aastal Erfurdi meistri valmistatud hilisgooti stiilis tiibaltari kinkis Leipzigi linna raad 1722. aastal Plaueni Lutheri kirikule.

Peaaegu täielikult ümber ehitatud kiriku pühitses 10. aprillil 1496 uuesti Merseburgi piiskop Thilo von Trotha. Sajandite jooksul on kirikut veel mitu korda muudetud. Kõige olulisem on renessansiajast pärit kaheksanurkne kellatorn, mis valmis 1537. aastal kuid ehitati 1702. aastal ümber.

1806. aastal oli kirikus Prantsuse sõjaväe laskemoonaladu. Leipzigi lahingu ajal kasutati kirikut laatsaretina.

1869. aastal andis kogudus kiriku üle omavalitsusele. Seejärel remonditi fassaadi umbes 30 aastat. Uusgooti stiilis fassaadi kujundas Constantin Lipsius. Remondi käigus eemaldati kõik gooti ja renessansi stiilis fassaadielemendid. Praegust kiriku välisilmet iseloomustavadki peamiselt 19. sajandi renoveerimised ja ümberehitused. Kiriku sisemus kujundati 1884–1889 ümber barokkstiilis. Sellest ajast pärineb ka kantsel ja peaportaal lääneküljes. 

4. detsembril 1943 sai liitlasvägede pommirünnaku käigus kannatada kiriku torn ja fassaad. Kirik vajas remonti. Samas pommirünnakus kahjustada saanud Jaani kirik (Johanneskirche) lammutati 1949. aastal ja sinna maetud Johann Sebastian Bachi säilmed otsustati 1950. aastal viia Tooma kirikusse.

20. sajandil halvenes kiriku välisseinte ja kujude, aga ka kirikus olevate gooti maalide seisukord lähedalasuvatest söekaevandustest eraldunud väävli- jm mürgiste aurude tõttu. Katusekonstruktsiooni kahjustasid putukad ja niiskus. Kirik kanti Maailma Monumentide Fondi 2000. aasta maailma monumentide vaatlusprogrammi nimekirja. Remont tehti kiiresti fondi ja American Expressi rahalisel toel. Kiriku remondiga aastatel 1961–1964 üritati rõhutada ka gooti stiilis kodakiriku iseloomu. Uuesti renoveeriti kirikut 1991. aastal.

Aastatel 1993–2014 oli Tooma kirikus 15. sajandist pärit gooti stiilis altar (mis oli algselt olnud Leipzigi Ülikooli Pauli kirikus (Universitätskirche St. Pauli), mille kommunistlik võim 1968. aastal hävitas). See altar koliti 2014. aastal uude Pauli kirikusse. Tooma kirikusse paigaldati 2016. aastal Constantin Lipsiuse 1888. aastal valminud gooti stiilis altar, mis oli eemaldatud 1964. aastal.

Tornis on alati olnud tornivahi eluruumid. Viimane tornivaht kolis välja 1917. aastal.

Thomanerchor 

1212. aastal asutati Tooma kirikus tänapäevani tegutsev poistekoor Thomanerchor, mis on üks Saksamaa vanimaid poistekoore. Koori juhib Tooma kiriku kantor.

Tooma kiriku kantor 
Tooma kiriku kantor ehk Thomaskantor (Cantor zu St. Thomae et Director Musices Lipsiensis) on Tooma kiriku poistekoori (Thomanerchor) juht ja Tooma kiriku kantor, kelle nimetab alates reformatsioonist Püha Tooma kogudusega konsulteerimise tulemusel ametisse Leipzigi linnavolikogu. Tooma kiriku kantor vastutab koos Thomanerchor'iga Leipzigi kirikutes kirikumuusika eest.

Tooma kiriku kantorina on aja jooksul töötanud mitmed kuulsad heliloojad ja muusikud. 1723. aastast kuni surmani 1750. aastal oli Tooma kiriku kantor helilooja Johann Sebastian Bach. Ta õpetas ka kiriku juures tegutsenud koolis. Kiriku kõrval on Leipzigi skulptori Carl Seffneri kujundatud Johann Sebastian Bachi ausammas, mis avati 1908. aastal.

16. augustil 1813 ristiti Tooma kirikus Richard Wagner. Tema õppis 1828. aastal tollase Tooma kiriku kantori Christian Theodor Weinligi juures klaverit ja kontrapunkti.

Alates 20. augustist 2016 on Tooma kiriku kantor Gotthold Schwarz.

Viited 

Leipzig
Saksamaa kirikud